
«Αντί για ασφαλή και σύγχρονα σχολεία, μοιράζουν διώξεις και τρομοκρατία!»

Παραπομπή στο πειθαρχικό συμβούλιο σε όλο το σύλλογο διδασκόντων (22 εκπαιδευτικοί) είναι το αποτέλεσμα της ΕΔΕ για την πτώση του ταβανιού στο 1ο ΔΣ Πόρτο Ράφτη

Στηρίζουμε τη συγκέντρωση Τρίτη 27/10 στη Δ/νση ΠΕ Αν. Αττικής στις 11:30 πμ
Την ημέρα της πανεκπαιδευτικής απεργίας 21/10/26 επέλεξε ο δ/ντής εκπαίδευσης Ανατολικής Αττικής, Γιώργος Μητρόπουλος για να στείλει παραπομπές σε πειθαρχικό σε όλους τους εκπαιδευτικούς και τη δ/ντρια του 1ου ΔΣ Πόρτο Ράφτη. 

Πέρασε σχεδόν ένας χρόνος που σε σχ. αίθουσα στο 1ο ΔΣ Πόρτο Ράφτη (5/11/25) έπεσε μεγάλο κομμάτι σοβά από το ταβάνι, ευτυχώς χωρίς σοβαρούς τραυματισμούς των παρευρισκόμενων μαθητ(ρι)ών. Από τότε η δ/νση ΠΕ Ανατολικής Αττικής ξεκίνησε έναν «αγώνα δρόμου» αντιστροφής της πραγματικότητας και μετακύλισης των ευθυνών στους εκπαιδευτικούς. 

Αντί οι εκπρόσωποι της δ/νσης να προσέλθουν στο σχολικό κτίριο, να συμπαρασταθούν στην εκπαιδευτική κοινότητα (γονείς, εκπαιδευτικούς και μαθητές) και να απευθυνθούν στον δήμο που έχει την ευθύνη των σχολικών κτιρίων και της συντήρησης τους, προκειμένου να εξασφαλιστεί η καταλληλόλητα του σχολείου, ο δ/ντής εκπαίδευσης επέλεξε να διατάξει  ΕΔΕ, όπου στην εξέλιξή της, κλήθηκε σε ανωμοτί εξέταση όλος ο σύλλογος διδασκόντων.

Χωρίς να δώσει απαντήσεις στα ζητήματα που έθεσε όλη η εκπαιδευτική κοινότητα  του σχολείου αλλά και  ο σύλλογος εκπαιδευτικών ΠΕ «Κ. Σωτηρίου» όσο και ο σύλλογος γονέων και χωρίς ποτέ να γνωστοποιήσει το πόρισμα της ΕΔΕ, επέλεξε την παραπομπή στο πειθαρχικό συμβούλιο με αβάσιμες και δικονομικά έωλες κατηγορίες σε όλες/όλους τις/τους συναδέλφισσες/ους του σχολείου. Παρόντες, απόντες, ανεξαρτήτου  ειδικότητας και προϋπηρεσίας, ακόμη και  κάποιες/οι που για αντικειμενικούς λόγους δε συμμετείχαν στη λήψη των αποφάσεων του Συλλόγου Διδασκόντων κρίθηκαν ΕΝΟΧΟΙ.
ΕΝΟΧΟΙ οι εκπαιδευτικοί που στέκονται ανά πάσα ώρα και στιγμή με αυξημένο αίσθημα καθήκοντος δίπλα στις/στους μαθητές/τριες τους και τους γονείς αυτών. Ο δ/ντης εκπαίδευσης επιλέγει την παραπομπή στο πειθαρχικό Συμβούλιο, απόφαση που λειτουργεί εκφοβιστικά για όλη τη σχολική κοινότητα. 

Η παραπομπή  αποδίδει πλημμέλεια στις αποφάσεις του συλλόγου διδασκόντων που αφορούν τους όρους ασφάλειας και προστασίας των μαθητών. Όλα αυτά εδράζονται σε εντελώς αβάσιμες κατηγορίες, σε ένα σχολείο που διαχρονικά δεν έχει αντιμετωπίσει κανένα περιστατικό έκθεσης παιδιού σε κίνδυνο. Εντέχνως,  μετατίθενται οι ευθύνες για τον τραυματισμό των παιδιών από την πτώση  σοβάδων στους εκπαιδευτικούς και στις αποφάσεις του συλλόγου των διδασκόντων. Η παραπομπή επικεντρώνεται στο: «γιατί ήταν οι μαθητές στη σχολική αίθουσα κάτω από το ταβάνι που έπεσε» κι όχι στο: «γιατί έπεσε το ταβάνι». 

Βέβαια η δ/νση ουδέποτε απάντησε στη σχολική μονάδα, στον σύλλογο γονέων και στον σύλλογο Π.Ε. «Κ.Σωτηρίου» για το ποιες είναι οι ευθύνες όσων έχουν την αρμοδιότητα για τη συντήρηση των σχολικών κτιρίων και ποιες ενέργειες έκανε προς το δήμο Μαρκοπούλου και το ΥΠΑΙΘ. 

Όπως όλοι γνωρίζουμε η συντήρηση των σχολείων ανήκει στον δήμο. Επιπρόσθετα, σύμφωνα με τη νομοθεσία οι διευθυντές εκπαίδευσης έχουν «τη γενική ευθύνη της διοίκησης και του ελέγχου λειτουργίας των σχολικών μονάδων» της περιοχής τους και οφείλουν να «αντιμετωπίζουν ενδεχόμενα κρίσιμα προβλήματα». Οφείλουν επίσης, να συσκέπτονται με τον δήμο και τους Συλλόγους Γονέων και να ενημερώνουν τον περιφερειακό διευθυντή για σοβαρά προβλήματα, εισηγούμενοι τα αναγκαία μέτρα. Ενώ απουσιάζει πλήρως ένα συνολικό πρόγραμμα αντιμετώπισης των μεγάλων προβλημάτων των σχολικών υποδομών με ευθύνη ΥΠΑΙΘ και κυβέρνησης. 

Οι εκπαιδευτικοί παραπέμπονται για αμέλεια για αποφάσεις του Συλλόγου Διδασκόντων, οι οποίες έχουν κοινοποιηθεί, εγκαίρως και όπως προβλέπεται, υπηρεσιακά στη Δ/νση, και ποτέ δεν κρίθηκαν ανεπαρκείς από την Υπηρεσία. 
Ένα χρόνο τώρα η ΔΙΠΕ Αν. Αττικής -απέναντι σε όλους τους εργαζομένους εκπαιδευτικούς του 1ου ΔΣ Π.Ράφτη-, ασκεί διοίκηση στα όρια του mobbing με διαρκή πίεση, απειλή, στοχοποίηση. Στιγματίζει και προσβάλλει την εκπαιδευτική και υπηρεσιακή υπόσταση τους. 
Αφού οι εκπαιδευτικοί πέρασαν το ίδιο το σοκαριστικό γεγονός ότι κινδυνεύουν (λόγω φθορών του κτιρίου) τόσο οι μαθητές/τριές τους όσο και οι ίδιοι στον χώρο εργασίας τους, αφού πέρασαν μια ΕΔΕ που έφερε πέρα από την ψυχολογική πίεση, κι άλλες ζημιογόνες για το παιδαγωγικό έργο τους συνέπειες, αφού απορρυθμίστηκε η λειτουργία του σχολείου και το ήρεμο παιδαγωγικό κλίμα που ήδη επιβαρύνονται από τις ελλείψεις σε προσωπικό ακόμη και σήμερα (ολοήμερο, ειδικότητες), οι εκπαιδευτικοί ενοχοποιούνται και φορτώνονται και με πειθαρχικά παραπτώματα. Κάποιοι συνάδελφοι μάλιστα αντιμετωπίζουν ακόμα και το παράπτωμα της «παράβασης καθήκοντος» που επισύρει μέχρι και την ποινή της αργίας!!!

Ένα χρόνο τώρα οι συναδέλφισσες/οι του 1ου ΔΣ Πόρτο Ράφτη, δεδομένων των όποιων θεμάτων προσωπικών, οικογενειακών ή θεμάτων υγείας αντιμετωπίζει η καθεμία/ο καθένας, έχουν υποστεί πολλαπλή πίεση και επιδείνωση των προβλημάτων υγείας τους από τις συστηματικές και επαναλαμβανόμενες ενέργειες της διοίκησης να μετακυλήσει τις όποιες ευθύνες για τον τραυματισμό των παιδιών από την πτώση σοβάδων στους εκπαιδευτικούς. 

Ποινικοποιείται η συνδικαλιστική συμμετοχή και η αλληλεγγύη καθώς διαπιστώνεται το παράπτωμα της «κακόβουλης κριτικής» γιατί οι συνάδελφοι/ισσες του 1ου ΔΣ Πόρτο Ράφτη α) απευθύνθηκαν στα συνδικαλιστικά τους όργανα (ΣΕΠΕ Κ ΣΩΤΗΡΙΟΥ, ΔΟΕ) για στήριξη και β) εξέφρασαν την αλληλεγγύη τους και τεκμηρίωσαν τη στήριξή τους στους 2 συναδέλφους τους (τη διευθύντρια και έναν εκ τω εκπαιδευτικών) οι οποίοι αρχικά κλήθηκαν ανωμοτί κατά την έναρξη της ΕΔΕ. Η προσφυγή στα συνδικαλιστικά όργανα και η έκφραση αλληλεγγύης σε συναδέλφους/ισσες είναι συνδικαλιστική δράση κατοχυρωμένη από το άρθρο 23 του Συντάγματος. Η δίωξή τους πλήττει τη συνδικαλιστική ελευθερία όλων μας.

Καταλογίζονται παραπτώματα που όμως, ουδέποτε γνωστοποιήθηκαν στους εκπαιδευτικούς ότι διερευνώνται, αποστερώντας τους έτσι από το θεμελιώδες δικαιώμα υπεράσπισης του εαυτού τους
Η υπηρεσία αγνοεί ακόμη και τις αντιδράσεις των γονέων που από την περσινή σχολική χρονιά στάθηκαν στο πλευρό των εκπαιδευτικών διατρανώνοντας την απαίτησή τους να «αφήσει τους εκπαιδευτικούς του σχολείου ήσυχους να κάνουν τη δουλειά τους» και να ασχοληθεί με την αποκατάσταση και ασφάλεια του κτιρίου. 

Η δ/νση Π.Ε. Αν. Αττικής για μια ακόμη φορά συνεχίζει τη πολιτική διώξεων και τρομοκρατίας, που επανειλημμένα έχουν καταγγείλει σύλλογοι και ΔΟΕ, εντείνοντάς την με παραπομπή σε πειθαρχικό ολοκλήρων συλλόγων διδασκόντων (π.χ.  3ου ΔΣ Ραφήνας, 1ο ΔΣ Πόρτο Ράφτη) 

Είναι η μόνη δ/νση πανελλαδικά που, στα επαναλαμβανόμενα περιστατικά πτώσης σοβάδων σε σχολεία σε όλη τη χώρα, καταλήγει να παραπέμψει εκπαιδευτικούς στο πειθαρχικό. 

Αντίστοιχα το ΥΠΑΙΘΑ δεν έχει απαντήσει ένα χρόνο τώρα σε κανένα αίτημα του ΣΕΠΕ Κ. Σωτηρίου. Η υπουργός Ζαχαράκη που δηλώνει ότι ξέρει πώς λειτουργεί το σχολείο από μέσα, ενώ ήρθε καλοκαιριάτικα στο Μαρκόπουλο για να κάνει φιέστες για τα σχολεία του προγράμματος Γιαννάκου, δεν έκανε τον κόπο να επισκεφθεί το 1ο ΔΣ Π. Ράφτη., το σχολείο που έπεσαν οι σοβάδες και τραυματίστηκαν παιδιά. Απαιτούμε το Υπουργείο να σταματήσει την πολιτική α) των διώξεων και της τρομοκρατίας των εκπαιδευτικών και β) της εγκατάλειψης των σχολικών υποδομών με  την απουσία χρηματοδότησης μόνιμου και σταθερού ελέγχου και συντήρησης των σχολικών υποδομών.

Στεκόμαστε  στο πλευρό των συναδελφισσών/ων! 
Απαιτούμε την πλήρη απαλλαγή όλων των εκπαιδευτικών του 1ου ΔΣ Πόρτο Ράφτη και το σταμάτημα όλων των διώξεων. Την χρηματοδότηση και την ασφάλεια και μόνιμη συντήρηση των σχολικών υποδομών. 

Καλούμε ΔΟΕ, ΟΛΜΕ, ΑΔΕΔΥ  και όλα τα εκπαιδευτικά σωματεία, το γονεϊκό κίνημα και τους τοπικούς φορείς να στηρίξουν ακόμα πιο αποφασιστικά τους/τις διωκόμενες/ους συναδέλφους/ισσες.

Το κύμα αλληλεγγύης από γονείς, σωματεία εκπαιδευτικών, τοπικούς φορείς που εκφράστηκε από την αρχή αυτής της περιπέτειας να δυναμώσει. 

ΑΓΩΝΑΣ ΜΕΧΡΙ ΤΗ ΝΙΚΗ!

